
1700-ԱՄԵԱԿ ՔՐԻՍՏՈՆԷՈՒԹԵԱՆ ՀԱՅԱՍՏԱՆԻ ՄԷՋ
ՊԵՏԱԿԱՆ ԿՐՕՆ ՀՌՉԱԿՄԱՆ (301–2001)
 
         Որքան կը մօտենանք 2001 թուականին այնքան աւելի յաճախա-կիօրէն մեզի կ՚ուղղուին «Ի՞նչ է 1700-Ամեակը», «Ինչո՞ւ տօնել 1700-Ամեակը», «Ինչպէ՞ս պիտի նշուի 1700-Ամեակը»եւ նմանօրինակ հար-ցումներ: 
Ոմանք այս հարցումները կը յղեն որովհետեւ տեղեակ չեն այն պատմական իրադարձութիւններուն որոնք քրիստոնէութեան պաշտօ-նական կրօն հռչակումը իրագործեցին Հայաստանի մէջ՝ 301 թուականին, Ս. Գրիգոր Լուսաւորիչ Հայրապետի եւ Տրդատ Գ. Թագաւորի ջանքերով, եւ մեզի տուին արդար հպարտութիւնը դառնալու քրիստոնէութիւնը պետական կրօն յայտարարող աշխարհի առաջին ժողովուրդը: Ուրիշներ այս հարցումները կը յղեն իմանալու համար, թէ Հայ Եկեղեցին, եւ մասնաւորաբար Մեծի Տանն Կիլիկիոյ Կաթողիկոսութիւնը, ի՞նչ կ՚ընէ հանգամանօրէն եւ արժանաւորապէս նշելու համար այս հանգրուանը՝ որպէսզի 1700-Ամեակը մնայուն հետք ձգէ մեր ազգային-եկեղեցական հաւաքական կեանքին մէջ:
            Առաջին տիպի հարցադրողներուն պատասխանը կը գտնուի հա-յոց պատմութեան այն աղբիւրներուն մէջ որոնք լուսարձակի տակ կը դնեն մեր պետականօրէն քրիստոնեայ դարձը: Այս աղբիւրներէն անմի-ջականօրէն կարելի է յիշել վերջերս մեր միաբաններուն կողմէ պատ-րաստուած ժողովրդական Քրիստոնէութիւնը Ինչպէ՞ս Պետական Կրօն Դարձաւ Հայաստանում եւ Ս. Գրիգոր Լուսաւորիչ եւ Հայաստանի Դարձը գիրքերը, զորս կարելի է գտնել Մեծի Տանն Կիլիկիոյ Կաթո-ղիկոսութեան Գրատան մէջ:
            Երկրորդ տիպի հարցադրողներուն պատասխանը կը գտնուի 1700-Ամեակի Կեդրոնական Յանձնաժողովին եւ Մեծի Տանն Կիլիկիոյ Կաթողի-կոսութեան 1700-Ամեակի Յանձնախումբին հրապարակած հաղորդագ-րութիւններուն եւ հրատարակած Յայտագիրներու Գրքոյկ-ներուն ու ցարդ ծաւալած բազմաբնոյթ ձեռնարկներուն եւ ապագայի նախաձեռնութիւն-ներուն մէջ: (Մեծի Տանն Կիլիկիոյ Կաթողիկոսութեան Յայտագիրներու Գրքոյկ-ը լոյս տեսաւ 1 Սեպտեմբեր 1999-ին եւ զայն կարելի է ստանալ Կաթողիկոսարանէն եւ մեր Թեմերէն):
            Մէկ խօսքով, որպէս ծանօթութիւն, ծրագրում եւ գործադրութիւն 1700-Ամեակը լաւապէս նախապատրաստուած եւ խնամեալ կերպով յառաջացող ընթացքի մէջ է 1994 թուականէն ի վեր, երբ 6–9 Մայիսին, Հայ Առաքելական Եկեղեցւոյ Նուիրապետական Ս. Աթոռներու Գահակալ-ները խորհրդակցական երեք հանդիպումներ ունեցան Ս. Էջմիածնի մէջ եւ «անոնց քննարկման գլխաւոր առարկան հանդիսացաւ Հայաստանի մէջ քրիստոնէութեան պետական կրօն հռչակման (301թ.) 1700-Ամեակի արժանավայել նշման եւ պանծացման պարագան մեր Եկեղեցւոյ եւ ազգի կեանքին եւ համաշխարհային քրիստոնէութեան շրջագծին մէջ:
            Խորհրդակցութեանց ընթացքին անոնք վեր հանեցին այն կեն-սական անհրաժեշտութիւնը որ 1700-Ամեակը դառնայ աղբիւր Հայաս-տանեայց Եկեղեցւոյ ներքին վերանորոգութեան, անոր հոգեւոր եւ ազգային առաքելութեան ուժեղացման եւ միանգամայն ըլլայ առիթ մը համաշխարհային եւ համաքրիստոնէական մակարդակի վրայ արժա-նապէս ներկայացնելու անոր կարեւորութիւնն ու արժէքը» (ՀԱՍԿ, Մայիս 1994, էջ 389):
            1700-Ամեակի յաջորդական հանդիպումներու ընթացքին տօնա-խըմբութիւններու բնոյթն ու տարողութիւնը աւելի յստակացան: Առնուած գլխաւոր որոշումներէն մին այն եղաւ, որ Հայ Եկեղեցւոյ միասնական եւ ընդհանրական մակարդակի կողքին, 1700-Ամեակը արժանավայել շուքով պիտի նշուէր նաեւ (ա) երկու Կաթողիկոսութիւններու եւ երկու Պատրիարքութիւններու վարչական սահմաններէն եւ (բ) բոլոր թեմերէն ներս:
         Այս որոշման լոյսին տակ, Մեծի Տանն Կիլիկիոյ Կաթողիկոսութիւնը կազմեց իր 1700-Ամեակի Յանձնախումբը եւ ձեռնարկներու շղթայով մը սկսաւ նշել այս դարադարձը:
Այս մեկնակիտային տեղեկութիւններէն ետք, եկէ՛ք աւելի խորը ներթափանցենք 1700-Ամեակի թելադրականութեան եւ մարտահրա-ւէրներուն ու հաւաքական պատասխանատուութեամբ եւ պատրաստա-կամութեամբ վերահասու ու նախանձախնդիր դառնանք անոր նշման, հետեւեալ մտածումները վերյուշի գիտակցութեամբ նկատի ունենալով.
            Առաջին, 1700-Ամեակը միայն 301 թուականը ընդգրկող դէպք մը չէ. այլ, մեր հայ քրիստոնեայի 2000-ամեայ կեանքը, փորձառութիւնը, իրագործումները եւ ձգտումները ներառնող, մեր ազգային-եկեղեցական պատմութիւնը արժեւորող, մեր ներկայի հայկական-քրիստոնէական վկայութիւնը իմաստաւորող եւ մեր ապագայի կրօնական, ազգային, մշակութային եւ ընկերային առաքելութիւնը նախապատրաստող կեն-սաոճ մըն է:
         Յաճախ դժբախտ փորձութեան մէջ կ՚իյնանք, երբ մեր պատմութիւնը սերտելու փորձը կը սահմանափակենք կաղապարուած ու ընդ-հանրացած քանի մը անուններ (Հայկ Նահապետ, Ս. Մեսրոպ Մաշտոց, Ս. Վարդան Մամիկոնեան, Խրիմեան Հայրիկ) եւ դէպքեր (Գիրերու Գիւտ, Աւարայրի Ճակատամարտ, Հայաստանի Անկախութիւն, Երկրաշարժ) գոց սորվելու ունակութեան մէջ, որոնց բարձրակէտը 301 թուականն է՝ աշխարհի մեր առաջին քրիստոնեայ ազգ ըլլալու ուռուցիկ հպարտութ-իւնը:
            Արդարօրէն ըսուած է, թէ պատմութիւնը դասագիրք մըն է: Մեր ազգային-եկեղեցական հաւաքական պարտաւորութիւնն է, 301 թուա-կանի կիզակէտին տակ, քննական վերլուծում մը կատարել հայոց պատմութեան, բանալ անոր մութ ծալքերը եւ սորվիլ պատմութեան փորձառութեան հարստացուցիչ դասը:
         Երկրորդ, 1700-Ամեակը Աստուծոյ վերադառնալու, Աստուծոյ շնորհներուն ընդունարանը ըլլալու եւ Աստուծոյ հետ ուխտաւորաբար մնալու հրաւէր մըն է: 
1700-Ամեակը դիպուկօրէն բնորոշուած է որպէս նոր հոգեգալուստ, նոր մկրտութիւն, նոր հոգեդարձ, նոր քրիստոնէական կեանք, նոր ուխտագնացութիւն: Այս բոլորին մէջ տիրական է նոր արարած դառնալու, նորոգուելու, վերածնելու քրիստոնէական պահանջն ու ստիպողակա-նութիւնը, եւ այս կարելի է իրագործել մի միայն Աստուծոյ դիմելով, Աստուծոյ առաջնորդութիւնը խնդրելով, հոգեկան պատրաստակա-մութեամբ՝ Աստուծոյ նորոգիչ սուրբ Աջին հովանիին տակ ապրելու համար մեր ազգային-եկեղեցական հաւաքական կեանքը: Ահա թէ ինչո՛ւ նաեւ 1700-Ամեակը մեր եկեղեցիին եւ ազգին Աստուծոյ հետ ունե-ցած ժամադրութիւնն է, որ կ՚անդրանցնի 2001 թուականը եւ մեզ կը ստիպէ ականջալուր դառնալու Երկնաւոր Վարդապետի պատգամին, թէ՝ դո՛ւք էք երկրի լոյսն ու աղը, դո՛ւք էք Երկինքի Թագաւորութեան ժառանգորդները:
Երրորդ, 1700-Ամեակը պէտք է ներթափանցէ մեր անհատական, ընտանեկան, ընկերային եւ ազգային-եկեղեցական կեանքերէն ներս: Երբ կը կարդանք «1700-Ամեակ Քրիստոնէութեան Հայաստանի Մէջ Պետական Կրօն Հռչակման» կրնանք մտածել, թէ սա Հայաստանին սահմանուած հանգրուանի մը պանծացումն է միայն: Սակայն, երբ մեր վերանկա-խացեալ հայրենիքի պրիսմակին մէջէն մենք կը վերբերենք մեր հայրենի հողին վրայ տեղի ունեցած պատմական դէպք մը, զայն պէտք է փոխադրենք մեր հայրենական եւ սփիւռքեան գոյավիճակներուն եւ զայն դարձնենք թթխմորը Քրիստոնեայ Հայութեան: 
1700-Ամեակի լոյսին տակ հայօրէն եւ քրիստոնէականօրէն ապրիլ կը նշանակէ մեր բովանդակ էութեամբ Աստուծոյ հետ հաղորդ մնալ, մեր պատմութիւնը կերտած մեծերուն քայլերուն հետեւիլ եւ ամենուրեք մեր աւանդութիւններուն եւ հոգեմտաւոր արժէքներուն ռիթմ-ովը ընթանալ:
            Այսօրուան արդիականութիւնը անդրանցնող (postmodern) ընկե-րութեան վրայ ժխտական անդրադարձ ունեցող ամենէն յատկանշական երեւոյթներէն մին անձի մը, ընկերութեան մը կամ ազգի մը նախա-սիրութիւններուն համաձայն անսկզբունք, ժամանակաւոր եւ հաճելի ընտրութիւն կատարելն է: Այսօր մարդիկ չեն հաւատար բացարձակ ճշմարտութեան, այլ՝ իրենց սահմանած ճշմարտութեան: Չեն հետեւիր Աստուծոյ բովանդակ պատուիրաններուն, այլ՝ իրենց հաւնած պատուի-րանին, եւ տակաւին՝ անոր կու տան իրենց ուզած մեկնաբանութիւնը տուեալ պարագայի մը անմիջական տպաւորութեան տակ ու աւելի ուշ խղճի ամենայն հանդարտութեամբ զայն դրժելու համար:
            1700-Ամեակը ահազանգ մըն է, որ մենք զգուշանանք այս ար-դիական հոսանքէն եւ մեր հաւաքական կեանքը վերածենք մնայուն, տոկուն եւ անժամանակ քրիստոնէական իրա՛ւ վկայութեան, քաջ գիտ-նալով, որ ան 1700-Ամեակի շքեղ հանդերձանքով որպէս պատիւ ու պարտք կը դրուի մեր ուսերուն վրայ՝ մեզ առաջնորդելու համար մեր ազգային-եկեղեցական կեանքի առաւել պայծառազարդման:
         Չորրորդ, 1700-Ամեակը կը պարտաւորէ մեզ դուրս գալու մեր ներ-եկեղեցական եւ ներազգային նեղ պարունակէն եւ բացուելու աշխարհին: 
            Մեր ազգային-եկեղեցական արժէքներն ու իրագործումները հա-մաշխարհային եւ համամարդկային գնահատումի արժանի դարձնելու ոսկի առիթ մըն է 1700-Ամեակը: Ազգեր եւ եկեղեցիներ իրարմով կը հարստանան եւ իրարու վրայ ունեցած փոխ-ազդեցութիւններով կ՚ապրին ու կ՚արժեւորեն իրենք զիրենք: Արդի ընկերութիւնը զանազան միջոցներու փոխ-յարաբերութիւններով կը բնորոշուի, եւ մենք պէտք է զանոնք լաւագոյնս օգտագործենք մեր եկեղեցին ուրիշներուն ծանօթացնելու սկզբունքէն մեկնած:
            Այս ուրուագծումներուն լոյսին տակ, եկէ՛ք մասնակից դառ-նանք 1700-Ամեակի տօնակատարութիւններուն՝ մեր հայ քրիստոնեայի կեանքին հոգեւոր աճման, մեր ազգային-եկեղեցական առաջնահեր-թութիւններուն ուղեգծման, մեր անձէն վեր եղող եկեղեցւոյ եւ հայութեան հաւաքական իտէալներու իրագործման եւ մեր արժէքները օտարներուն մատուցելու պատրաստակամութեան քաջ գիտակցութեամբ:

